Ole Vagn Christensen (S), 2003-12-16:
Vi har haft en grundig udvalgsbehandling af dette forslag, og inden for den ramme, der ligger for udvalgsbehandlinger, har vi også prøvet at få ændringsforslag behandlet.
Jeg skal redegøre for disse ændringsforslag og knytte nogle kommentarer til dem.
Når man læser Ferieudvalgets betragtninger og vurderinger, står der, at da arbejdstidsdirektivets minimumsregel er 4 ugers betalt ferie, er det udvalgets opfattelse, at det ikke vil stride mod direktivet, hvis man
som følge af situationens udvikling indfører, at den femte ferieuge kan erstattes af en kontant udbetaling
Det siges videre, at dette også måtte være tilfældet, selv om det vil blive anset som en forringelse af lønmodtagernes gældende retsstilling.
Dette er altså, hvad Ferieudvalget har fremført, og vi er helt enige i, at det ligger i lovforslag nr. L 53, at man vil lave forringelser af lønmodtagernes retstilstand og retsstilling.
Det har vi hidtil fået benægtet af henholdsvis regeringspartierne og Dansk Folkeparti, som har sagt, at man ikke ønsker at forringe lønmodtagernes gældende retsstilling, men vi må altså konstatere, at regeringen har fået
Dansk Folkeparti med til at lave disse forringelser af lønmodtagernes retsstilling.
og derfor må vi nu have klargjort, om det virkelig er Folketingets mening, om det virkelig er partiernes mening, at man vil snige denne forringelse ind, sådan som der er lagt op til med dette lovforslag. Vi har været fuldstændig klar over, at det frihedsbegreb, som Venstre og De Konservative har, bygger på, at man har en opfattelse af, at frihed kun er for magthaverne og ikke for lønmodtagerne.
De må affinde sig med, at ifølge Ferieudvalgets betragtninger får de en forringet retstilstand og dermed en forringet retsstilling.
Men det undrer os lidt, at Dansk Folkeparti er hoppet med på den galej.
Vi håber sådan set, at Dansk Folkeparti kan stemme for vores ændringsforslag her om lidt, for vores ændringsforslag går jo kun ud på at fjerne den forringelse, der ligger i lovforslaget.
Der er ikke tale om, at vi på nogen måde anfægter de forbedringer, der ligger angående udbetalingen.
Der er alene tale om at fjerne det, der sådan set lægges op til, nemlig at lønmodtageren kan blive udsat for, at han ikke kan afholde sin ferie, fordi han er den svage part på arbejdsmarkedet.
Det er det, som også Ferieudvalget har slået fast.
Til ministerens ændringsforslag har jeg følgende betragtninger: Jeg synes, det er godt, at ministeren er kommet til besindelse med hensyn til situationen, men jeg synes ikke, der er taget tilstrækkeligt hensyn til de ikkeoverenskomstdækkedes aftale om ferieoverførsel.
Derfor har vi stillet forslag om at vende tilbage til den gældende situation, det vil sige, at man skal bibeholde den gældende § 19, stk. 5 og 6. Vore øvrige ændringsforslag drejer sig sådan set om, hvordan det kan sikres, at lønmodtagernes ferie og feriepenge følges ad, så der er sikkerhed for, at man har penge til at afholde sin ferie. Skulle man være kommet i den modsatte situation, har vi også taget højde for det.
Hvis lønmodtagernes feriepenge ikke kan komme til udbetaling i forbindelse med ferie, har vi med vores ændringsforslag lagt op til, at man i denne særlige situation kan få dem indbetalt på en særlig konto, som er administreret af ATP, således at man vil være i stand til at få disse penge udbetalt, når man får sin pension.
På den måde sikres det, at der ikke er nogen, der begynder at eksperimentere med at forringe vores feriesystem. Vi mener, at sigtet med, at der er 5 uger til rådighed til at holde ferie i, er, at der skal afholdes ferie, og at det ikke på nogen måde skal kunne anfægtes, sådan som det sker med det lovforslag, ministeren har fremsat.
Men vi er fuldstændig klar over, at Dansk Folkeparti ikke har nogen selvstændig holdning om de danske lønmodtagere - det har vi jo allerede konstateret et par gange - og vi må også konstatere, at hvis de stemmer imod vores ændringsforslag, har de helt klart den mening, at den stærke part på arbejdsmarkedet skal have mulighed for at udnytte den svage part på arbejdsmarkedet.